Document ID: 32002D0923

Neuvoston päätös,
tehty 5 päivänä marraskuuta 2002,
liiallisen alijäämän olemassaolosta Portugalissa - perustamissopimuksen 104 artiklan 6 kohdan soveltaminen
(2002/923/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan,
ottaa huomioon komission suosituksen mainitun 104 artiklan 6 kohdan nojalla,
ottaa huomioon Portugalin esittämät huomautukset,
sekä katsoo seuraavaa:
(1) Jäsenvaltioiden on perustamissopimuksen 104 artiklan mukaisesti vältettävä liiallisia julkistalouden alijäämiä talous- ja rahaliiton kolmannessa vaiheessa.
(2) Vakaus- ja kasvusopimus perustuu terveen julkisen talouden tavoitteeseen, jolla vahvistetaan edellytyksiä hintavakaudelle ja vahvalle, kestävälle kasvulle ja siten uusien työpaikkojen luomiselle.
(3) Amsterdamin Eurooppa-neuvostossa 17 päivänä kesäkuuta 1997 annetussa vakaus- ja kasvusopimusta koskevassa päätöslauselmassa kehotetaan juhlallisesti kaikkia osapuolia eli jäsenvaltioita, neuvostoa ja komissiota panemaan täytäntöön perustamissopimus ja vakaus- ja kasvusopimus tiukasti ja ajallaan.
(4) Perustamissopimuksen 104 artiklan mukainen liiallista alijäämää koskeva menettely edellyttää päätöstä liiallisen alijäämän olemassaolosta. Perustamissopimukseen liitetyssä pöytäkirjassa liiallisia alijäämiä koskevasta menettelystä on lisämääräyksiä liiallisia alijäämiä koskevan menettelyn soveltamisesta. Asetuksessa (EY) N:o 3605/93(1) esitetään yksityiskohtaiset säännöt ja määritelmät mainitun pöytäkirjan määräyksen soveltamiseksi.
(5) Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Komissio on antanut neuvostolle tällaisen lausunnon Portugalista 16 päivänä lokakuuta 2002. Lausunnon mukaan:
a) Portugali on toimittanut tietoja julkistaloutensa tilanteesta komissiolle syyskuuhun 2002 mennessä. Komissio on sen jälkeen antanut liiallisia alijäämiä koskevasta menettelystä tehdyn pöytäkirjan 4 artiklan mukaisesti mainitun pöytäkirjan soveltamiseksi tarvittavia tilastotietoja.
b) Perustamissopimuksen 104 artiklan 3 kohdan mukaisesti komissio laati syyskuussa 2002 Portugalia koskevan kertomuksen, jossa otetaan huomioon merkitykselliset tekijät.
c) Talous- ja rahoituskomitea on laatinut lausunnon komission kertomuksesta perustamissopimuksen 104 artiklan 4 kohdan mukaisesti.
d) Komissio katsoo, että Portugalissa on liiallinen alijäämä.
(6) Perustamissopimuksen 104 artiklan 6 kohdassa määrätään, että neuvoston on otettava huomioon kyseisen jäsenvaltion mahdolliset huomautukset ennen kuin neuvosto päättää kokonaisarvion tehtyään, onko liiallinen alijäämä olemassa.
(7) Kokonaisarvion perusteella todetaan seuraavaa: 1990-luvun loppupuolella, jolloin Portugalin talous kasvoi voimakkaasti, julkisen talouden vakauttaminen oli vähäistä ja julkistalouden alijäämä oli jatkuvasti selvästi yli 2 prosenttia BKT:sta. Näin ollen julkistaloudella oli vain vähän liikkumavaraa mukautua laskusuhdanteen vaikutuksiin tai vuoden 1995 Euroopan kansantalouden tilinpitojärjestelmän noudattamisen edellyttämiin tilinpitojärjestelmän muutoksiin. Alijäämä kasvoi vuodesta 1999 vuoteen 2001 2,4 prosentista 4,1 prosenttiin BKT:sta ja ylitti selvästi 3 prosentin viitearvon vuonna 2001. Saman ajanjakson aikana julkistalouden bruttovelka pysyi alle 60 prosentissa BKT:sta, mutta kasvoi 54,4 prosentista 55,5 prosenttiin BKT:sta. Alijäämä kasvoi vuonna 2001 osittain sen vuoksi, että julkistalouden tilinpitoa oikaistiin, ja osittain sen vuoksi, että talousarviotavoitteita ei saavutettu. Vaikka talouskasvu hidastui huomattavasti, alijäämän kasvu johtuu lähinnä perustana olevan julkisen talouden rahoitusaseman heikkenemisestä. Kesäkuussa 2001 annettu korjaava talousarvio osoittautui riittämättömäksi estämään alijäämää ylittämästä perustamissopimuksessa määrättyä kynnysarvoa. Huhtikuussa 2002 virkaansa astunut uusi hallitus antoi korjaavan talousarvion, jossa muun muassa korotettiin yleistä arvonlisäverokantaa ja menopuolella leikattiin julkisia investointeja. Vaikka Portugalin hallitus on ilmoittanut sitoutuvansa tiukasti uuteen alijäämätavoitteeseen, joka on 2,8 prosenttia BKT:sta vuonna 2002, on edelleenkin epävarmaa, korjaantuuko liiallisen alijäämän tilanne todella. Lisäksi julkistalouden velan ennakoidaan nousevan 59,3 prosenttiin BKT:sta vuonna 2002, mikä taso on vain hyvin vähän 60 prosentin viitearvon alapuolella. Näin ollen vähäinenkin poikkeama talousarvion toteuttamisessa ja/tai nimellisen BKT:n kasvun hidastuminen voisi johtaa yli 3 prosentin alijäämään BKT:sta ja julkistalouden velan viitearvon ylittymiseen,
ON TEHNYT SEURAAVAN PÄÄTÖKSEN:
1 artikla
Kokonaisarvion perusteella todetaan, että Portugalissa on liiallinen alijäämä.
2 artikla
Tämä päätös osoitetaan Portugalin tasavallalle.
Tehty Brysselissä 5 päivänä marraskuuta 2002.

Labels: 2
18
19